作者:張炎
標題:摸魚子
內容:又孤吟、灞橋深雪，千山絕盡飛鳥。梅花也著東風笑，一夜瘦添多少。春悄悄。正斷夢愁詩，忘卻池塘草。前村路杳。看野水流冰，舟閒渡口，何必見安道。慵登眺。脈脈霏霏未了。寒威猶自清峭。終須幾日開晴去，無奈此時懷抱。空暗惱。料酒興歌情，未肯隨人老。惜花起早。拚醉□忘歸，接䍦更好，一笑任傾倒。